IDC เปิดยอดขายสมาร์ทโฟน Q4/65 ทั่วโลก “นิวโลว์” รอบ 9 ปี เซ่นดีมานด์ลด
IDC เปิดยอดส่งมอบสมาร์ทโฟนทั่วโลกลดลงในไตรมาส 4/65 ร่วงแตะต่ำสุดนับตั้งแต่ปี 56 เหตุเศรษฐกิจมหภาคที่อ่อนแอและอุปสงค์ผู้บริโภคอันซบเซา
IDC เปิดยอดส่งมอบสมาร์ทโฟนทั่วโลกลดลงในไตรมาส 4/65 ร่วงแตะต่ำสุดนับตั้งแต่ปี 56 เหตุเศรษฐกิจมหภาคที่อ่อนแอและอุปสงค์ผู้บริโภคอันซบเซา
26 ม.ค. 2566

ไอดีซี (IDC) บริษัทวิจัยตลาดเปิดเผยในวันพุธ (25 ม.ค.) ว่า ยอดส่งมอบสมาร์ทโฟนทั่วโลกลดลงในไตรมาส 4/2565 ซึ่งตรงกับเดือนต.ค.-ธ.ค. แม้ปกติแล้วจะเป็นช่วงเวลาแห่งการจับจ่ายใช้สอยครั้งใหญ่ก่อนถึงวันปีใหม่ เนื่องจากถูกกดดันโดยเศรษฐกิจมหภาคที่อ่อนแอและอุปสงค์ผู้บริโภคอันซบเซา
โดยรายงานระบุว่า บริษัทอิเล็กทรอนิกส์ทั่วโลกส่งมอบสมาร์ทโฟนรวมทั้งสิ้น 300.3 ล้านเครื่องในไตรมาส 4/2565 ซึ่งลดลง 18.3% เมื่อเทียบเป็นรายปี และถือเป็นการปรับตัวลดลงครั้งใหญ่เป็นประวัติการณ์หากเทียบเฉพาะในไตรมาสเดียว
ทั้งนี้เมื่อพิจารณาตลอดทั้งปี บริษัทอิเล็กทรอนิกส์ทั่วโลกส่งมอบสมาร์ทโฟนทั้งสิ้น 1.21 พันล้านเครื่องในปี 2565 ซึ่งถือเป็นระดับต่ำสุดนับตั้งแต่ปี 2556 โดยไอดีซีระบุว่า ยอดส่งมอบสมาร์ตโฟนที่ลดลงนี้เป็นผลมาจากอุปสงค์ผู้บริโภคที่ลดลง ปัญหาเงินเฟ้อ และความไม่แน่นอนทางเศรษฐกิจ
สำหรับแอปเปิ้ลยังคงเป็นผู้ผลิตสมาร์ทโฟนรายใหญ่อันดับหนึ่งของโลก โดยส่งมอบ iPhone ทั้งสิ้น 72.3 ล้านเครื่องในไตรมาส 4/2565 ซึ่งลดลง 14.9% เมื่อเทียบเป็นรายปี โดยแอปเปิ้ลถือครองส่วนแบ่งตลาดสมาร์ทโฟนอยู่ 24.1% ส่วนซัมซุงส่งมอบสมาร์ตโฟนลดลง 15.6% สู่ระดับ 58.2 ล้านเครื่องในช่วงเวลาเดียวกัน เมื่อเทียบเป็นรายปี ด้านเสียวหมี่ส่งมอบสมาร์ตโฟน 33.2 ล้านเครื่อง ซึ่งลดลง 26.3% ในไตรมาส 4/2565 เมื่อเทียบเป็นรายปี
ขณะที่สำนักข่าวซีเอ็นบีซีรายงานว่า การส่งมอบสมาร์ทโฟนนั้นหมายถึงการที่บริษัทผู้ผลิต เช่น แอปเปิ้ลและซัมซุงส่งมอบสมาร์ทโฟนให้กับบรรดาผู้ค้าปลีก แม้ไม่ใช่ยอดขาย แต่ถือเป็นสัญญาณบ่งชี้อุปสงค์